《偈八首 其五》
宋代·释思慧

青春易过，白日难留。始见新年，又将一月。生死事大，人皆知之。

了得生死，能有几个。拄杖子了得死生，古今日月磨砻他不得。

天堂地狱龙罩他不得，六道四生留连他不得，祖师言句羁绊他不得。

如师了王，自在无畏。哮吼一声，群狐屏迹。有时横按孤峰顶，铁眼铜睛不敢窥。

作者简介：释思慧（一○七一～一一四五），号妙湛，钱塘（今浙江杭州）人。俗姓俞。首见法云大通善本禅师，即与染削。次竟真净，终归礼大通。出住霅川道场法席，继徒径山净慈寺。诏居京师智海寺，又移补显亲、黄蘖，终住福州雪峰寺。为青原下十三世，法云大通善本禅师法嗣。高宗绍兴十五年卒，年七十五。《嘉泰普灯录》卷八，《五灯会元》卷一六有传。今录诗十二首。